b'\n_START_ARTICLE_\nCalifatul C\xc3\xb3rdoba\n_START_SECTION_\n\xc3\x8enceputul\n_START_PARAGRAPH_\nAbd-ar-Rahman I a devenit Emir de C\xc3\xb3rdoba \xc3\xaen 756, dup\xc4\x83 ce s-a refugiat la \xc8\x99ase ani dup\xc4\x83 pierderea \xc3\xaen 750 a puterii de c\xc4\x83tre dinastia Umayyad \xc3\xaen Damasc, unde de\xc8\x9binuse titlul de calif. Cu scopul de a rec\xc3\xa2\xc8\x99tiga o pozi\xc8\x9bie de for\xc8\x9b\xc4\x83, el i-a \xc3\xaenvins pe conduc\xc4\x83torii musulmani din regiune \xc8\x99i a unit mai multe fiefuri locale \xc3\xaentr-un emirat._NEWLINE_Conduc\xc4\x83torii acestui emirat s-au mul\xc8\x9bumit cu titlul de emir sau sultan p\xc3\xa2n\xc4\x83 \xc3\xaen secolul al X-lea, c\xc3\xa2nd Abd-ar-Rahman al III-lea s-a v\xc4\x83zut pus \xc3\xaen fa\xc8\x9ba unei posibile invazii a Fatimizilor, un imperiu musulman rival cu capitala la Cairo. \xc3\x8en parte pentru a se opune invaziei Fatimizilor, care revendicau titlul de calif recunoscut p\xc3\xa2n\xc4\x83 atunci doar califului de Bagdad, Abd-ar-Rahman al III-lea s-a declarat el \xc3\xaensu\xc8\x99i calif. Aceast\xc4\x83 ac\xc8\x9biune l-a ajutat pe Rahman al III-lea s\xc4\x83 c\xc3\xa2\xc8\x99tige prestigiu \xc3\xaen fa\xc8\x9ba supu\xc8\x99ilor s\xc4\x83i, \xc8\x99i el \xc8\x99i-a p\xc4\x83strat titlul chiar \xc8\x99i dup\xc4\x83 respingerea atacului Fatimizilor.\n_START_SECTION_\nProsperitatea\n_START_PARAGRAPH_\nCalifatul s-a bucurat de o perioad\xc4\x83 de \xc3\xaenflorire economic\xc4\x83 \xc3\xaen secolul al X-lea. Abd-ar-Rahman III nu doar c\xc4\x83 a unit al-Andalus, ci a adus sub control, prin for\xc8\x9b\xc4\x83 \xc8\x99i diploma\xc8\x9bie, \xc8\x99i regatele cre\xc8\x99tine din nord. Abd-ar-Rahman a oprit \xc3\xaenaintarea Fatimid\xc4\x83 \xc3\xaen p\xc4\x83m\xc3\xa2nturile califatului din Maroc \xc8\x99i din al-Andalus. Aceast\xc4\x83 perioad\xc4\x83 de prosperitate este marcat\xc4\x83 prin \xc3\xaenflorirea rela\xc8\x9biilor diplomatice cu triburile nord-africane, cu regii cre\xc8\x99tini din nordul peninsulei, cu Fran\xc8\x9ba \xc8\x99i Germania \xc8\x99i cu Imperiul Bizantin. Moartea lui Abd-ar-Rahman al III-lea a dus la venirea pe tron a fiului s\xc4\x83u de 46 de ani Al-Hakam al II-lea \xc3\xaen 961. Al-Hakam al II-lea a urmat \xc3\xaen general politica tat\xc4\x83lui s\xc4\x83u, de\xc8\x99i a avut c\xc3\xa2teva conflicte cu regii cre\xc8\x99tini \xc8\x99i cu rebelii din Africa de Nord. Spre deosebire de tat\xc4\x83l s\xc4\x83u, dependen\xc8\x9ba lui al-Hakam de sfetnicii s\xc4\x83i era mai pronun\xc8\x9bat\xc4\x83.\n_START_SECTION_\nDeclinul\n_START_PARAGRAPH_\nMoartea lui al-Hakam al II-lea \xc3\xaen 976 a marcat \xc3\xaenceputul sf\xc3\xa2r\xc8\x99itului Califatului de C\xc3\xb3rdoba. \xc3\x8enainte de moartea sa, al-Hakam l-a numit ca succesor pe fiul s\xc4\x83u de 10 ani Hisham al II-lea (976\xe2\x80\x931008). V\xc4\x83z\xc3\xa2nd c\xc4\x83 acest copil nu avea cum s\xc4\x83 fie calif \xc8\x99i de\xc8\x99i jurase supunere fa\xc8\x9b\xc4\x83 de el, Al-Mansur Ibn Abi Aamir (principalul sfetnic al tat\xc4\x83lui lui Hisham, denumit \xc8\x99i Almanzor) s-a autoproclamat Calif. Ibn Abi Aamir a jucat rolul de regent al t\xc3\xa2n\xc4\x83rului Hisham, lu\xc3\xa2ndu-\xc8\x99i asupra sa atribu\xc8\x9biile de calif p\xc3\xa2n\xc4\x83 la majoratul acestuia. Dup\xc4\x83 aceea, el l-a izolat pe Hisham \xc3\xaen C\xc3\xb3rdoba eradic\xc3\xa2nd sistematic orice opozi\xc8\x9bie. Le-a permis berberilor din Africa s\xc4\x83 imigreze \xc3\xaen al-Andalus pentru a-\xc8\x99i m\xc4\x83ri sus\xc8\x9binerea popular\xc4\x83. Ibn Abi Aamir a dus un regim represiv prin compara\xc8\x9bie cu cel al lui Abd-ar-Rahman al III-lea. El nu s-a ferit s\xc4\x83 foloseasc\xc4\x83 for\xc8\x9ba pentru a-i \xc8\x9bine \xc3\xaen \xc8\x99ah pe cre\xc8\x99tini. El, ca \xc8\x99i apoi fiul s\xc4\x83u, Abd al-Malik (al-Muzaffar), au continuat\xc4\x83 s\xc4\x83 de\xc8\x9bin\xc4\x83 puterea p\xc3\xa2n\xc4\x83 \xc3\xaen 1008 c\xc3\xa2nd al-Muzaffar a murit \xc8\x99i fratele s\xc4\x83u (Abd al-Rahman) a \xc3\xaencercat s\xc4\x83 devin\xc4\x83 succesor al califului Hisham; Hisham s-a supus. Dup\xc4\x83 aceea, Abd al-Rahman a plecat \xc3\xaentr-o campanie \xc3\xaempotriva unor revolte ale cre\xc8\x99tinilor din nord din care nu s-a mai \xc3\xaentors._NEWLINE_Hot\xc4\x83r\xc3\xa2rea de a-l numi pe Hisham al II-lea calif a dus la diluarea puterii c\xc4\x83tre sfetnici. Titlul de calif a r\xc4\x83mas unul simbolic; el nu mai de\xc8\x9binea putere \xc8\x99i nici influen\xc8\x9b\xc4\x83. Califatul avea s\xc4\x83 fie zguduit de violen\xc8\x9be, diver\xc8\x99i rebeli autoproclam\xc3\xa2ndu-se califi. Ultimul calif de C\xc3\xb3rdoba a fost Hisham al III-lea (1027\xe2\x80\x931031). Cu diferite fac\xc8\x9biuni aflate \xc3\xaen conflict, califatul s-a pr\xc4\x83bu\xc8\x99it \xc3\xaen 1031, desp\xc4\x83r\xc8\x9bindu-se \xc3\xaen mai multe regate taifa.'